32012D0282
L 145/1
SLUŽBENI LIST EUROPSKE UNIJE
PROVEDBENA ODLUKA KOMISIJE
od 22. svibnja 2012.
o izmjeni Odluke 2008/425/EZ o standardnim zahtjevima za dostavljanje nacionalnih programa iskorjenjivanja, kontrole i praćenja određenih bolesti životinja i zoonoza država članica za financiranje od strane Unije
(priopćena pod brojem dokumenta C(2012) 3193)
(Tekst značajan za EGP)
(2012/282/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Odluku Vijeća 2009/470/EZ od 25. svibnja 2009. o troškovima u području veterinarstva (1), a posebno njezin članak 27. stavak 10.,
budući da:
(1)
Odlukom 2009/470/EZ utvrđuju se postupci koji uređuju financijski doprinos Unije za programe za iskorjenjivanje, kontrolu i praćenje bolesti životinja i zoonoze.
(2)
Odlukom 2009/470/EZ utvrđuje se da svake godine, najkasnije do 30. travnja, države članice trebaju podnijeti Komisiji godišnje ili višegodišnje programe koji započinju sljedeće godine, za koju žele dobiti financijski doprinos Unije. U skladu s navedenom Odlukom, uvodi se financijska mjera Unije za naknadu troškova koje imaju države članice za financiranje nacionalnih programa za iskorjenjivanje, kontrolu i praćenje bolesti životinja i zoonoze navedene u Prilogu toj Odluci.
(3)
Odlukom Komisije 2008/425/EZ od 25. travnja 2008. o utvrđivanju standardnih zahtjeva za nacionalne programe iskorjenjivanja, kontrole i praćenja određenih bolesti životinja i zoonozama koje financira Zajednica, a koje podnose države članice (2) propisuje se da države članice koje traže financijski doprinos od Unije za nacionalne programe iskorjenjivanja, kontrole i praćenja bolesti životinja trebaju podnijeti zahtjeve koji sadrže određene informacije iz priloga I. do V. navedenoj Odluci.
(4)
Uredbom (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje, kontrolu i iskorjenjivanje određenih transmisivnih spongiformnih encefalopatija (3) utvrđuju se godišnji programi država članica za praćenje transmisivnih spongiformnih encefalopatija kod goveda, ovaca i koza. Ta je Uredba nekoliko puta izmijenjena od donošenja Odluke 2008/425/EZ u pogledu pravila koja se odnose na aktivnosti praćenja i iskorjenjivanja sufinanciranih u okviru programa.
(5)
Odluka Komisije 2010/367/EU od 25. lipnja 2010. o provedbi programa praćenja influence ptica u peradi i divljih ptica (4) donesena je u svjetlu iskustva i stečenog znanstvenog uvida od donošenja Odluke Komisije 2007/268/EZ (5). Odluka 2007/268/EZ stavljena je izvan snage Odlukom 2010/367/EU. Odluku 2008/425/EZ treba ažurirati tako da se navedene promjene uzmu u obzir, posebno one koje se odnose na ciljeve programa praćenja.
(6)
Pored toga, kako bi se nadalje poboljšao postupak podnošenja, ocjenjivanja i odobravanja nacionalnih programa, države članice zahtjeve trebaju podnijeti putem interneta od 1. siječnja 2013. nadalje za programe za koje vrijede zahtjevi iz priloga I. do IV. Odluci 2008/425/EZ. Strukturu navedenih priloga treba stoga prilagoditi za elektroničko podnošenje i obradu podataka.
(7)
Stoga standardne zahtjeve za podnošenje zahtjeva država članica za financiranje Unije za nacionalne programe za iskorjenjivanje, kontrolu i praćenje bolesti životinja i zoonoze iz priloga I. do IV. Odluci 2008/425/EZ treba izmijeniti i uskladiti s izmjenama odgovarajućeg zakonodavstva Unije te ih uskladiti sa sustavom podnošenja putem interneta. Radi jasnoće, priloge I. do IV. Odluci 2008/425/EZ treba zamijeniti tekstom u Prilogu ovoj Odluci.
(8)
Odluku 2008/425/EZ treba stoga na odgovarajući način izmijeniti.
(9)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Odluka 2008/425/EZ mijenja se kako slijedi:
1.
Umeće se sljedeći članak 1.a:
„Članak 1.a
Od 1. siječnja 2013., države članice podnose zahtjeve predviđene člankom 1. stavcima (a) do (d) putem interneta uporabom odgovarajućih standardnih elektroničkih obrazaca koje osigurava Komisija.”
2.
Prilozi I. do IV. zamjenjuju se tekstom u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 22. svibnja 2012.